Flammen fra en ukrudtsbrænder fik fat i lyng, og det startede en mindre naturbrand.

Kort efter klokken 15 lød en alarm vedrørende naturbrand i et hedeareal i Frøstrup. Efter en beboer ved et sommerhus havde været i gang med en ukrudtsbrænder, var der gået ild i et hedeareal på omtrent 50 kvadratmeter. Det fortæller vagtchefen ved Midt- og Vestjyllands Politi. Der er ikke sket materielle skader under branden, som indsatsleder ved Nordjyllands Beredskab, Nicolai Kanstrup, kalder for en lille brand. - Beboerne i sommerhuset havde selv været i gang med at slukke branden, så der var ikke meget tilbage for os at hjælpe med. Det er dejligt, når folk selv springer til handling, så længe de passer på sig selv, siger indsatslederen. En af beboerne er efterfølgende sendt til tjek på skadestuen. Vedkommende er desuden blevet sigtet for overtrædelse af Beredskabsloven i forbindelse med episoden.